Galécha 4
1Ében, mi sa mwen vlé di'w: Ich-la ki ni pou wisivwè byen papa'y-la, paditan i piti toujou yo ka twété'y menm kon an moun ki èslav pou jis tan i vini an laj, magwé tout bagay sé sa li. 2Tout tan i piti toujou, i anba kondwit moun ki ka otjipé'y épi ki ka pwan ka zafè'y jis tan jou-a papa'y té mété-a wivé pou'y sa kondwi tout bagay. 3An menm mannyè-a, avan Jézi Kwi té vini, nou sé Jwif-la sété kon ti manmay paski nou pa té konpwann lavéwité-a. Menm kon moun ki èslav ka obéyi mèt yo, nou té ni pou obéyi sé vyé lèspwi-a ki ka kondwi latè-a. 4Mé lè tan-an Bondyé té mété-a wivé, i voyé Gason'y. I sòti an bouden an manman, i viv anba lwa sé Jwif-la 5pou'y té sa chapé sé moun-an ki té anba lwa-a pou'y sa fè nou vini ich Bondyé. 6Pou Bondyé té sa moutwé zòt sé ich li vwé, i voyé Lèspwi Gason'y andidan tjè nou épi Lèspwi sala ka fè nou kwiyé, "Papa, Papa." 7Kon sa ou sé pa on moun ki èslav pou sé vyé lèspwi-a ankò, mé ou sé ich Bondyé vwé épi paski ou sé ich li, Bondyé kay ba'w tout sa i ni pou sé ich li-a.
Pòl Pè Pou Sé Moun Galécha-a
8An tan ki pasé, ou pa té konnèt Bondyé épi ou té menm kon moun ki èslav pou bagay moun ka sèvi kon bondyé yo. 9Mé apwézan ou konnèt Bondyé — ében simyé mwen di, Bondyé konnèt ou — kon sa mwen pa sa kwè ou vlé viwé obéyi sé vyé lèspwi-a ki tou fèb èk tou mizéwab-la! Ou vlé di mwen ou vlé viwé èslav anba sé bagay sala ankò? 10Ou ka swiv menm sé lwa sé Jwif-la ki ka di i ni jou, mwa, sézon èk lanné ki pli enpòtan pou ou pasé lézòt-la. 11Sa ka fè mwen pè an chay pou zòt. Mwen pè pou tout twavay wèd-la mwen fè anpami zòt-la pé pasé pou anyen.
12Kon sa fwè èk sè, mwen ka mandé'w souplé, vini kon mwen paski mwen té vini kon zòt. Lè mwen wivé anpami'w, ou pa té janmen fè mwen anyen ki mové. 13Ou chonjé lè mwen té pwéché Bon Nouvèl-la ba'w pwèmyé kou-a, sété paski mwen té malad. 14Mé magwé maladi mwen sété an gwo twaka pou ou, ou pa tounen do'w asou mwen ében di mwen alé! Pito ou té fè sa, ou wisivwè mwen menm kon ou té kay wisivwè on nanj ki sòti an syèl. Ou wisivwè mwen menm kon ou té kay wisivwè Jézi Kwi menm. 15An tan sala ou té kontan an chay. Apwézan sa ki wivé'w kon sa? Mwen menm sa di ou té kay tiwé zyé'w menm ban mwen si ou té sa. 16Apwézan ou ja pwan mwen pou lèlmi'w paski mwen di'w lavéwité-a?
17Sé vyé titja sala ka moutwé yo entéwésé an ou, mé yo pa ni an bon wézon pou yo entéwésé an ou. Sèl sa yo vlé sé fè'w pa kontan mwen ankò èk kontan yo pito. 18I sé an bon bagay lè an moun entéwésé an ou. Sa bon si sé édé i vlé édé'w tousèl. Sé sa mwen toujou ka fè, épi sé pa lè mwen épi'w tousèl sa vwé. 19Ich mwen, mwen ka soufè ankò bay zòt, menm kon on manman ki malad akouché. Mwen kay kontiné soufè pou jis tan ou vini menm kon Jézi Kwi. 20Mwen té kay kontan toubonnman si mwen té anpami zòt pou mwen té sa palé fidji pou fidji bay zòt konsèné sé bagay sala paski mwen pa sav ki sa pou fè épi zòt.
Ègzanp Héga Épi Sara
21Ou ki vlé wèsté anba lwa sé Jwif-la, kité mwen mandé zòt, ès ou pa konpwann sa ki ékwi an lwa-a? 22I di Abrahanm té ni dé gason. I té fè yonn épi an madanm ki sété on èslav épi yonn èk an madanm ki té lib. 23Ich-la i té fè épi madanm-lan ki té èslav-la té fèt menm kon tout ti manmay ka fèt. Mé gason-an i té ni èvèk madanm-lan ki lib-la té fèt paski Bondyé menm té pwonmèt Abrahanm gason sala.
24Dé bagay sala ki té fèt-la sé on ègzanp pou nou. Dé madanm sala ka wépwézanté dé diféwan agwéman Bondyé té fè. Héga, manman-an ki té èslav-la, ansanm èk sé manmay li-a, ka wépwézanté agwéman-an Bondyé té fè asou Mòn Saynay-la. 25Héga ka wépwézanté Mòn Saynay ki an Arébiya épi i ka wépwézanté vil Jérouzalèm-lan nou konnèt apwézan-an. Jérouzalèm èk tout moun ki andidan'y anba èslavay paski yo kwè yo ni pou obéyi tout sé lwa-a Moziz té ba yo-a. 26Mé Jérouzalèm-lan ki an syèl-la lib menm kon Sara, manman-an ki lib-la, èk sé li ki manman nou. 27Mi sa ki ékwi an lévanjil-la:
"Sé pou'w fè tjè'w kontan, ou madanm ki bwanhany!
Hélé fò èk kwiyé afòs ou kontan,
menm si ou p'òkò janmen santi mal akouchman.
Paski madanm-lan mawi'y kité'y-la kay ni pli ti manmay pasé madanm-lan ki ni mawi'y épi'y-la."
28Bon, apwézan fwè èk sè, ou sé ich Bondyé menm kon Ayzak sé ich-la Bondyé té pwonmèt Abrahanm-lan épi madanm-lan ki lib-la. 29An tan Abrahanm té ka viv, Ichmèl, ich madanm èslav-la, té ka pèsikité Ayzak, sa ki lib-la. Épi sé menm mannyè-a i yé jòdi-a. Nou ki fèt èk pouvwa Lèspwi Bondyé ka jwenn pèsikasyon. 30Gadé sa lévanjil-la di. I di, "Voyé madanm-lan ki anba èslavay-la alé, li épi gason'y, paski ich madanm èslav-la pa kay éwityé anyen an sa papa'y kité. Mé ich madanm-lan ki lib-la kay éwityé tout bagay." 31Kon sa apwézan, fwè èk sè, nou sé pa ich madanm-lan ki èslav-la, mé nou sé ich madanm-lan ki lib-la.